নারায়ণগঞ্জ, ২৪ জুন (শীর্ষ নিউজ ডটকম): নারায়ণগঞ্জের রূপগঞ্জে সোনিয়া আক্তার (১৮) নামে এক গৃহবধূকে শ্বাসরোধ করে হত্যার অভিযোগ পাওয়া গেছে। আজ শুক্রবার সকালে পুলিশ নিহতের লাশ উদ্ধার করে ময়নাতদন্তের জন্য হাসপাতাল মর্গে  পাঠায়। অন্যদিকে ঘটনার পর থেকে তার স্বামী ইসমাইল হোসেন পলাতক রয়েছে।  পুলিশ ও নিহতের পারিবারিক সূত্রে জানা যায়, গত ১৪ এপ্রিল রূপগঞ্জ উপজেলার মুড়াপাড়া ইউনিয়নের দড়িকান্দি গ্রামের ইসমাইল হোসেন প্রেম করে সোনিয়া আক্তারকে বিয়ে করে। বিয়ের পর সোনিয়াকে ঘরে তুলে নিতে সে টালবাহানা শুরু করলে গ্রাম্য সালিশে ৭০ হাজার টাকা যৌতুক প্রদানের আশ্বাস দিলে সে সোনিয়াকে ঘরে তুলে নেয়। ঘরে তুলে নেয়ার পর থেকেই ইসমাইল যৌতুকের টাকার জন্য সোনিয়াকে চাপ প্রয়োগ করে আসছিল। গতকাল বৃহস্পতিবার রাতে যৌতুকের টাকা নিয়ে ইসমাইল ও সোনিয়ার মধ্যে  ঝগড়া হয়। আজ সকালে ঘরের দরজা ভেঙে ফ্যানের সঙ্গে সোনিয়ার ঝুলন্ত লাশ উদ্ধার করা হয়।  নিহত সোনিয়ার বাবা ছানাউল্লাহ অভিযোগ করে বলেন, রাতে ঝগড়ার এক পর্যায়ে সোনিয়াকে শ্বাসরোধে হত্যার পর স্বামী ইসমাইল হোসেন পালিয়ে গেছে। যৌতুকের টাকার জন্য তার মেয়েকে হত্যা করা হয়েছে বলে তিনি অভিযোগ করেন।  এ প্রসঙ্গে রূপগঞ্জ থানার ভারপ্রাপ্ত কর্মকর্তা (ওসি) ফোরকান সিকদার ঘটনার সত্যতা স্বীকার করে ড়বলেন, লাশ ময়নাতদন্তের জন্য হাসপাতাল মর্গে পাঠানো হয়েছে। এ ঘটনায় থানায় মামলা হয়েছে। আসামিকে গ্রেফতারের চেষ্টা চলছে বলে তিনি জানান।  (শীর্ষ নিউজ ডটকম/প্রতিনিধি/এমআর/শাসি/১৭.৪৬ ঘ.)